

VLADA REPUBLIKE HRVATSKE

Zagreb, 12. rujna 2019.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

|  |  |
| --- | --- |
| **Predlagatelj:** | Ministarstvo mora, prometa i infrastrukture |

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

|  |  |
| --- | --- |
| **Predmet:** | Nacrt prijedloga zakona o izmjeni Zakona o inspekciji cestovnog prometa i cesta, s Nacrtom konačnog prijedloga zakona |

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

**VLADA REPUBLIKE HRVATSKE**

**NACRT**

**PRIJEDLOG ZAKONA O IZMJENI ZAKONA O INSPEKCIJI CESTOVNOG PROMETA I CESTA, S KONAČNIM PRIJEDLOGOM ZAKONA**

**Zagreb, rujan 2019.**

**PRIJEDLOG ZAKONA O IZMJENI ZAKONA O**

**INSPEKCIJI CESTOVNOG PROMETA I CESTA**

1. **USTAVNA OSNOVA ZA DONOŠENJE ZAKONA**

Ustavna osnova za donošenje ovoga zakona sadržana je u odredbi članka 2. stavka 4. podstavka 1. Ustava Republike Hrvatske (Narodne novine, br. 85/10 - pročišćeni tekst i 5/14 - Odluka Ustavnog suda Republike Hrvatske).

1. **OCJENA STANJA I OSNOVNA PITANJA KOJA SE TREBAJU UREDITI ZAKONOM, TE POSLJEDICE KOJE ĆE DONOŠENJEM ZAKONA PROISTEĆI**

Važećim Zakonom o inspekciji cestovnog prometa i cesta (Narodne novine, broj 22/14) propisano je da u obavljanju inspekcijskih i drugih poslova temeljem posebnih zakona i drugih propisa u području cestovnog prometa i cesta, kao i na poziv inspekcijskih službi država članica Europske unije i izvan nje sudjeluju službenici inspekcije, o čemu odlučuje ministar nadležan za promet, na prijedlog nadležnog pomoćnika ministra.

Predloženim zakonom vrši se usklađivanje s odredbama Zakona o sustavu državne uprave (Narodne novine, broj 66/19), u dijelu odredbi kojima se upućuje na dužnosnički položaj pomoćnika ministra. Slijedom navedenoga, predloženim zakonom propisuje se da prijedlog za sudjelovanje službenika inspekcije u obavljanju inspekcijskih i drugim poslova temeljem posebnih zakona u području cestovnog prometa i cesta na poziv inspekcijskih službi država članica Europske unije predlaže ravnatelj upravne organizacije u sastavu Ministarstva.

Donošenjem ovoga zakona omogućit će se osiguravanje jedinstvenosti pravnog sustava Republike Hrvatske, a s obzirom da je stupio na snagu novi Zakon o sustavu državne uprave.

1. **OCJENA I IZVORI SREDSTAVA POTREBNIH ZA PROVOĐENJE ZAKONA**

Za provedbu ovoga zakona nije potrebno osigurati dodatna financijska sredstva u državnom proračunu Republike Hrvatske.

1. **PRIJEDLOG ZA DONOŠENJE ZAKONA PO HITNOM POSTUPKU**

Sukladno članku 204. Poslovnika Hrvatskoga sabora (Narodne novine, br. 81/13, 113/16, 69/17 i 29/18), predlaže se donošenje ovoga zakona po hitnom postupku kako bi se osiguralo konzistentno provođenje Nacionalnog programa reformi za 2019. godinu, reformske mjere 1.4.4. Decentralizacija i racionalizacija. Naime, radi usklađivanja s novim Zakonom o sustavu državne uprave potrebno je izmijeniti zakone, a vezano za dosadašnji položaj državnih dužnosnika - pomoćnika ministra, koji postaju državni službenici - ravnatelji.

**KONAČNI PRIJEDLOG ZAKONA O IZMJENI**

**ZAKONA O INSPEKCIJI CESTOVNOG PROMETA I CESTA**

**Članak 1.**

U Zakonu o inspekciji cestovnog prometa i cesta (Narodne novine, broj 22/14), u članku 9. riječi: "pomoćnika ministra" zamjenjuju se riječima: "ravnatelja upravne organizacije u sastavu Ministarstva".

**Članak 2.**

Ovaj Zakon objavit će se u Narodnim novinama, a stupa na snagu 1. siječnja 2020. godine.

**O B R A Z L O Ž E N J E**

**Uz članak 1.**

Ovim člankom vrši se usklađivanje članka 9. Zakona s novim Zakonom o sustavu državne uprave, a vezano za dosadašnji položaj državnih dužnosnika - pomoćnika ministra, koji postaju državni službenici – ravnatelji.

**Uz članak 2.**

Ovim člankom propisuje se stupanje na snagu ovoga zakona.

**TEKST ODREDBE VAŽEĆEG ZAKONA KOJA SE MIJENJA**

Članak 9.

(1) U obavljanju inspekcijskih i drugih poslova temeljem posebnih zakona i drugih propisa u području cestovnog prometa i cesta, kao i na poziv inspekcijskih službi država članica Europske unije i izvan nje sudjeluju službenici Inspekcije, o čemu odlučuje ministar nadležan za promet, na prijedlog nadležnog pomoćnika ministra.

(2) Inspektore koji unutar granica država članica Europske unije i izvan njih sudjeluju u obavljanju poslova iz stavka 1. ovoga članka imenuje ministar nadležan za promet, na prijedlog nadležnog pomoćnika ministra.

**Prilog:**

* Izvješće o provedenom savjetovanju sa zainteresiranom javnošću